input: DEĊIŻJONI TA’ IMPLIMENTAZZJONI TAL-KUMMISSJONI
  tal-4 ta’ Diċembru 2012
  li temenda l-Anness I tad-Deċiżjoni 2009/177/KE dwar programmi ta’ sorveljanza għall-Finlandja u r-Renju Unit u l-istatus ta’ ħelsien mill-mard fil-Finlandja u r-Renju Unit għal ċertu mard ta’ annimali akkwatiċi
  (notifikata bid-dokument numru C(2012) 8758)
  (Test b’relevanza għaż-ŻEE)
  (2012/753/UE)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat id-Direttiva tal-Kunsill 2006/88/KE tal-24 ta’ Ottubru 2006 dwar il-ħtiġiet tas-saħħa tal-annimali għall-annimali tal-akkwakultura u l-prodotti tagħhom, u dwar il-prevenzjoni u l-kontroll ta’ ċertu mard f’annimali akkwatiċi (1), u b’mod partikolari l-ewwel subparagrafu tal-Artikolu 44(1) u l-Artikolu 49(1) tiegħu,
  Billi:
  (1)
  Id-Deċiżjoni tal-Kummissjoni 2009/177/KE tal-31 ta’ Ottubru 2008 li timplimenta d-Direttiva tal-Kunsill 2006/88/KE dwar programmi ta’ sorveljanza u qerda u status ta’ ħelsien minn mard ta’ Stati Membri, żoni u kompartimenti (2) tistabbilixxi lista ta’ Stati Membri, żoni u kompartimenti soġġetti għal programmi ta’ sorveljanza approvati, fir-rigward ta’ wieħed jew aktar mill-mard mhux eżotiku mniżżel fil-Parti II tal-Anness IV tad-Direttiva 2006/88/KE (“mard mhux eżotiku”). Dik id-Deċiżjoni tistabbilixxi wkoll lista ta’ Stati Membri, żoni u kompartimenti ddikjarati ħielsa mill-mard fir-rigward ta’ wieħed jew aktar minn dan il-mard.
  (2)
  Il-Parti B tal-Anness I tad-Deċiżjoni 2009/177/KE tistabbilixxi lista ta’ Stati Membri, żoni u kompartimenti soġġetti għal programmi ta’ qerda approvati u Parti C ta’ dak l-Anness tistabbilixxi l-lista ta’ Stati Membri, żoni u kompartimenti ddikjarati ħielsa mill-mard fir-rigward ta’ wieħed jew aktar mill-mard mhux eżotiku.
  (3)
  Il-Finlandja ssottomettiet dokumentazzjoni lill-Kummissjoni rigward il-muniċipalitajiet ta’ Uusikaupunki, Pyhäranta u Rauma li huma ħielsa mis-settiċemija emorraġika virali (VHS).
  (4)
  Ir-Renju Unit ssottometta dokumentazzjoni lil-Kummissjoni rigward il-Gżejjer Shetland tal-Lbiċ li huma ħielsa mill-anemija infettiva tas-salamun (ISA).
  (5)
  Il-Parti B u C tal-Anness I tad-Deċiżjoni 2009/177/KE għandhom jiġu emendati skont dan.
  (6)
  Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
  ADOTTAT DIN ID-DEĊIŻJONI:
  Artikolu 1
  Il-Partijiet B u C tal-Anness I tad-Deċiżjoni 2009/177/KE huma emendati skont l-Anness għal din id-Deċiżjoni.
  Artikolu 2
  Din id-Deċiżjoni hija indirizzata lill-Istati Membri.
  Magħmul fi Brussell, l-4 ta’ Diċembru 2012.